[{"text_idx": "#000002", "text": "Fe ddefnyddion ni\u2019r Cyllid Llwybr Arloesedd i adeiladu Gorsafoedd Rheoleiddio o amgylch ein hysgol ar gyfer plant babanod a phlant iau. Mae\u2019r Gorsafoedd Rheoleiddio wedi\u2019u hadeiladu\u2019n bwrpasol ac yn darparu amgylchedd diogel i ddysgwyr encilio pan fydd eu hemosiynau\u2019n dwysa\u0301u, gan fod gan ddysgwyr fynediad at strategaethau ac adnoddau i reoli eu hanghenion. Mae adnoddau penodol o fewn y gorsafoedd sy\u2019n cynnig cymorth i ddysgwyr reoli eu hanghenion synhwyraidd, emosiynol neu gyfeillgarwch. Mae strategaethau ar gael i ddysgwyr i\u2019w harwain i gyflwr meddwl tawelach a mwy hamddenol ac mae adnoddau ar gael sy\u2019n lleddfu anghenion synhwyraidd ac yn cefnogi sgiliau ymdopi dysgwyr. Mae\u2019r Gorsafoedd Rheoleiddio wedi cael effaith gadarnhaol ar ddysgwyr Ysgol Bryn Gwalia. Bellach mae mannau diogel ym mhob maes chwarae y gall dysgwyr encilio iddynt os bydd eu hemosiynau\u2019n mynd yn ddwysach ac yn anodd eu rheoli."}, {"text_idx": "#000007", "text": "Ffurfiwyd menter Rhyfelwr Lles hefyd i gefnogi dysgwyr gyda strategaethau, dealltwriaeth a charedigrwydd. Mae\u2019r Rhyfelwyr Lles yn ddau ddysgwr o bob grw\u0302p blwyddyn sy\u2019n mynychu cyfarfodydd ac yn trafod lles yn yr ysgol ac amser chwarae. Mae canran uchel o ddysgwyr yn cael trafferth gydag amser chwarae a gall yr effaith y mae hyn wedi\u2019i chael ar eu lles a\u2019u hunan-barch fod yn amlwg ar draws yr ysgol. Mae\u2019r ddarpariaeth hon yn cefnogi dysgwyr i gymryd rheolaeth o\u2019u hanghenion emosiynol a\u2019u rheoli."}, {"text_idx": "#000008", "text": "Mae staff wedi hyfforddi Rhyfelwyr Lles ym mlynyddoedd 5 a 6 i gefnogi eu cyfoedion a chynnig caredigrwydd a dealltwriaeth, maent hefyd yn cefnogi ac yn cynnwys dysgwyr nad ydynt efallai\u2019n mwynhau amserau chwarae. Maent yn atgyfnerthu strategaethau anadlu sydd wedi\u2019u lamineiddio ar gortynnau gwddf a byddant yn eistedd ac yn rhannu straeon am sut mae\u2019r dysgwr yn teimlo i roi cysur a sicrwydd yn ogystal a\u0302 lleoli staff i\u2019w cefnogi. Mae dysgwyr a staff i gyd wedi elwa\u2019n gadarnhaol o\u2019r ddarpariaeth hon, sydd wedi arwain at lai o wrthdaro amser chwarae ac mae gwersi\u2019n dechrau\u2019n gynt heb amhariad, gan sicrhau na chollir dysgu."}, {"text_idx": "#000009", "text": "Mae Plentyn A yn ddisgybl Blwyddyn 4, hi yw\u2019r ail hynaf o chwech o blant. Mae mam yn rhiant sengl sydd wedi cael trafferth yn y gorffennol i reoli ei hiechyd meddwl. Mae Plentyn A yn ei chael hi\u2019n anodd adnabod ei lle o fewn ei theulu ar adegau ac mae\u2019n mwynhau\u2019r ysgol yn llwyr. Mae hi\u2019n mwynhau sgyrsiau gydag oedolion ac ar adegau gall gael trafferth gyda chyfeillgarwch gyda\u2019i chyfoedion."}, {"text_idx": "#000010", "text": "Mae\u2019r Gorsafoedd Rheoleiddio a chyflwyniadau Rhyfelwyr Lles wedi gallu cefnogi Plentyn A ar adegau o emosiwn uchel ac wedi bod yn allweddol wrth gefnogi Plentyn A i gymryd rheolaeth dros ei lles. Mae hyn bellach wedi grymuso Plentyn A i fod eisiau bod yn Rhyfelwr Lles i gefnogi eraill a\u2019i brodyr a chwiorydd gartref. Mae ymgysylltiad Plentyn A hefyd wedi ei gweld hi\u2019n setlo yn ei dosbarth newydd yn hapus ac yn ffurfio perthnasoedd cadarnhaol gyda\u2019i hathro dosbarth."}, {"text_idx": "#000011", "text": "Roedd y broses ymgeisio am Gyllid Llwybr Arloesedd yn syml iawn. Roedd y cais yn syml ac roedd angen eglurder ar y syniad ar gyfer arloesi. Clywais am y broses trwy gydweithiwr a chefais fy ysgogi gan y gair arloesi a\u2019i fod yn caniata\u0301u creadigrwydd a rhyddid i archwilio maes yr oeddwn am ei ddatblygu yn fy ysgol."}, {"text_idx": "#000012", "text": "Mae\u2019r cyllid hwn yn caniata\u0301u cyfleoedd i ysgolion ariannu prosiectau arloesol a chreadigol a allai gefnogi\u2019r holl randdeiliaid mewn lleoliad ysgol. Mae\u2019n gais syml ac mae\u2019r Academi Genedlaethol ar gyfer Arweinyddiaeth Addysgol yn cefnogi pob syniad."}]